**Lupul şi cucul**

*Alecu Donici*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– Rămâi sănătos, vecine!

Au zis lupul către cuc.

Aceste ţări de rău pline

Le părăsesc şi mă duc.

Nu mai pot trăi aice,

De om, câine, prigonit.

În Arcadia, ferice!

Este codru de trăit.

Unde aurita vreme

Împărăţeşte deplin,

Unde lupul nu se teme

De năpăstile ce-i vin.

Acolo nu sunt războaie,

Toţi în pace vieţuiesc:

Omul este blând ca oaie,

Iar câinii nici hămăiesc.

– Cale bună, măi vecine!

Dar te rog, să-mi spui curat:

Năravul nu-ţi iei cu tine?

Şi colţii ai lepădat?

– Să-i lepăd? Da’ cum se poate?

– Apoi ţine minte, frate,

Că la viitoarea iarnă

Ai să rămâi fără blană.

Şi aşa s-au întâmplat,

Precum cucul i-au cântat.

Între oameni iar sunt unii

Cu colţi de lup înzestraţi:

Ori în care parte-a lumii,

Ei vor fi tot ne-mpăcaţi.